Gandia, escenari de la campanya Men's Pre-Fall 2025 de Louis Vuitton
03 juny 2025

## Gandia, escenari de la campanya Men's Pre-Fall 2025 de Louis Vuitton03 juny 2025Última actualització: 03 juny 2025

![](../gestion/img/cc73a3bbef3cf9524e72ff1131ccd1021998ccca33ff4d651d2adf79d088ed07.jpg)  
  

Gandia ha sigut l’escenari triat per **Louis Vuitton**, una de les firmes més reconegudes i influents del panorama internacional de la moda, per al rodatge i la sessió fotogràfica de la seua nova campanya **Men’s Pre-Fall 2025**. La presència de la marca francesa a la ciutat reforça el posicionament de Gandia com un destí atractiu per a grans produccions de l’àmbit cultural, audiovisual i publicitari.

Durant el passat mes de març, diferents espais de la ciutat es van transformar en localitzacions per a esta campanya de projecció global, confirmant el valor de Gandia com a plató natural capaç d’acollir propostes creatives d’alt nivell. Els integrants de l’equip de gravació van mantindre una trobada amb l’alcalde de Gandia, **José Manuel Prieto**, i la regidora de Turisme, **Balbina Sendra**, on els explicaren com funcionen este tipus d’operatives i el per què de l’elecció de la nostra ciutat com a escenari de la campanya.

  

Després de la visita, **Prieto** va afirmar: “_L’elecció per part de Louis Vuitton suposa un nou impuls a l’estratègia de posicionament impulsada des de la Gandia Film Office, orientada a atraure rodatges, projectes editorials i produccions audiovisuals a la ciutat_”.

Per part seua, Sendra ha incidit en què l'elecció de la nostra ciutat per part d'una marca d'àmbit mundial com és Louis Vuitton suposa una promoció "_molt potent per a Gandia com a destinació turística capaç d'atraure a un públic internacional que cada vegada és més nombrós i que té un impacte econòmic elevat_”

  

La campanya també posa en valor la seua riquesa paisatgística, patrimonial i cultural, consolidant-la com un destí ideal per a marques que busquen entorns únics i amb identitat. Així mateix, representa una mostra del treball continu que es desenvolupa des de les institucions locals per a impulsar la creativitat, el turisme cultural i la indústria audiovisual.

  

**Sobre Louis Vuitton**

Considerada la marca de luxe més valuosa del món segons el rànquing d’**Interbrand**, compta amb més de 460 botigues a nivell internacional i una comunitat digital que supera els 56 milions de seguidors només a Instagram.

En 2024 va ser, a més, la firma de luxe amb més nombre d’interaccions i mencions en plataformes com Instagram i TikTok, segons els informes de **Launchmetrics** i **Brandwatch**.

La seua capacitat per a generar repercussió mediàtica es reflecteix també en les seues xifres de **Media Impact Value®️ (MIV®️)**, que superaren els 30 milions de dòlars en alguns dels seus desfilades més destacats.

[Twittear](https://twitter.com/share)